Comunicat de presă
Poporul lui...Pinalti
Arogant şi dispreţuitor, de la înălţimea conturilor grase pe care le posedă, Pinalti a mai dat o mostră de gândire băsistă, când, referindu-se la  protestele oamenilor amărâţi şi umiliţi de actuala guvernare, le-a numit simple refulări sau supape, expediind presiunea străzii cu un dezgust de ciocoi: e timpul ca tu, simplu cetăţean nemulţumit, să treci înapoi în garsoniera sau apartamentul mic şi încălzit cu milioane de lei pe lună (pentru că nu eşti “băiat deştept” ca el?!) şi ... ciocul mic şi treci înapoi la muncă! 
Mârşăvia portocalie nu mai are limite. Au minţit timp de 7 ani, încercând să convingă populaţia că e normal să strângă cureaua, încât au ajuns să se creadă, şi, mai grav, să aibă impresia că nimeni şi nimic nu îi poate da jos din scaunele pe care se lăfăie.

Democraţie? Binele comun? Guvernare responsabilă? Milă pentru oameni? Responsabilitate? Din păcate sunt doar termeni de dicţionar, fără nici un sens pentru cei ce ne conduc. Au demonstrat-o ieri în Parlamentul României, o demonstrează zilnic prin acţiunile lor Boc şi ai lui. De fapt ai lui Băsescu. Acest preşedinte al nostru, atât de curajos, încât de 11 zile de când românii îşi strigă în stradă ofurile, se ascunde după un zid de SPP-işti, în cabinetul de la Cotroceni.
Precum nişte preşcolari prinşi cu fofârlica, şi din lipsa oricărui argument valabil la nemulţumirile oamenilor, cei de la Putere şi-au stabilit stratagema de comunicare pentru a ieşi din acest clinci, arătând cu degetul spre cei din Opoziţie şi strigând sus şi tare: Poporule, şi ei au făcut asta!
În locul unei demisii a Guvernului, responsabilă şi firească, premierul numit Emil Boc, a făcut o “mişcare maiestuoasă”, demiţând spontan un ministru în Plenul Parlamentului, ministru ce era în acel moment, potrivit agendei de pe site-ul MAE, la Bruxelles la reuniunea Consiliului Afaceri Externe (CAE). Dacă asta nu e iresponsabilitate, atunci ce e?
 Seamănă izbitor cu un os aruncat celor din piaţă pentru a le închide gura! La fel cum seamănă şi demersul ministrului Borbely de a suspenda efectele Legii referitoare la taxa auto, precum şi discursurile lacrimogene ale parlamentarilor Puterii de a avea un dialog sustenabil cu societatea! E târziu şi neavenit! Piaţa vrea trei lucuri clare: demisia preşedintelui, demisia guvernului şi alegeri anticipate! Nu îi puteţi închide gura, nici cu jandarmii şi nici nu mita de orice fel! 
Partidul de guvernământ încearcă să reducă protestele oamenilor, ce au ieşit în stradă sufocaţi de nevoi, la un joc politic, la o gâlceavă cu USL-ul, confiscându-le oamenilor demnitatea şi bătându-şi joc, pentru a nu ştiu câta oară de ei. 
Soluţia USL este una singură: demisia întregului Parlament, a Guvernului şi a lui Traian Băsescu. Totodată, cerem organizarea de alegeri anticipate parlamentare şi prezidenţiale, conform legii, precum şi numirea unui guvern de tehnocraţi care să pregatească alegeri libere.

Să lăsăm românii să aleagă ce-şi doresc. Să lăsăm românii să-şi spună părerea în mod democratic. Este singurul lucru pe care actuala putere o mai poate face în interesul acestei naţiuni.







Ioan Chelaru







     Vicepresedinte PSD 
